-सुधा वर्मा
झिल्ली नवा बछर म बंद होवइया रहिस हे। बंद होवत-होवत फेर शुरु होगे। मनखे के एक आदत होथे नवा जिनिस ल मुस्किल ले स्वीकारथे अउ स्वीकारे के बाद मुस्किल ले छोड़थे। शराब, सिगरेट, तम्बाखू, गुटका ऊपर तो येला आजमाय जा चुके हावय।
सहर म बदलाव ल घलो स्वीकारे म सालोंसाल लग जाथे। गोल बजार के साग-भाजी के बजार ल जब शास्त्री बजार म लेगे गीस त लोगन वापस आ जाएं। पूरा बछर लगगे येला बदले म। कपड़ा मार्केट पहिली चरौदा गीस ओखर बाद पंडरी अइस। इहू ल संघर्ष करे बर परिस। अब थोक सब्जी बजार अउ अन्य बजार बर लड़ाई चलत हावय। ये सब तो सिरिफ जगह परिवर्तन आय येखर ले पर्यावरण दूषित नई होवय। जेन जिनिस हमर जिनगी ल, सासन ल परेसानी म डालत हावयं। स्वयं के जिनगी जेखर ले खतरा हावय तेन ल दूरिहाय म काबर कोताही? आम जनता दूकानदार सब ल सोचे के जरूरत हावय। जीवन तो सबके बरोबर हावय। आज ये झिल्ली पसु के जान लेवत हावय। गाय के जीवन ल अनजाने म लेवत रहेन, अब तो जानबूझ के लेवत हावन।
मनखे ल ये झिल्ली के अतेक आदत होगे हावय के एला बदले म परेसानी होवत हावय। येखर बिगन जिनगी चलत रइहि। फेर येला सोचे बर कोनो तइयार नइये। सन् 1985 म नेपाल के काठमांडू ले एक रुपिया के एक झिल्ली त दू ठन खरीद के लाए रहेन। उंहा कहे रहिस हे, के ये ह पांच किलो वजन ल सहि सकथे। येमा पांच किलो साग-भाजी या फेर रासन रख सकथन। तब अइसना झिल्ली छत्तीसगढ़ म नई आय रहिस हे। ये झिल्ली ल इंहा आय म दू-तीन बछर लगगे। ये झिल्ली हिन्दुस्तान म अइसे छागे जइसे माछी। माछी घलो कहिना उचित नइये काबर के ये ह तो धरती अकास दूनो जगह दिख जथे। हवा चले के देरी हावय। फेर हां, धरती कोनो भी जगह अइसना नइये जिंहा येला देखे नई जा सकय। ये ह एक सर्वभक्छी के रूप धर लेय हावय। नाली ल बंद करके नाली के जीव ल मारत हावय। संग म मनखे म बेमारी बगरा के मारत हावय। 25-30 बछर म एखर विकास यातरा धरती के विकास ल विनास डाहर मोड़ दिस।
जब 2002 म दार्जिलिंग अउ सिक्किम घूमे बर गेन तब एक नवा हवा के अनुभव होईस। पूरा सिक्किम म झिल्ली ऊपर बैंक लगे रहिस हे। हर दुकान के बाहिर म एक-एक तेल के स्वामी टीपा-कचरा फेकें बर रखे रहिस हे। हर समान ल अखबार म लपेट के रुई के बने धागा म बांध के देवत रहिन हें। मोला तो 1960 ले 1970 तक के समय सुरता आ गे जब हर समान कागज के थैली म मिलय। भुरुवा कागज के थैली म कतको कपड़ा ल बांध के देवयं। येला हमन कपड़ा के थैली म रखन। हर काम बर घर ले थैली ले के निकलत रहेन। उत्तर भारत सबले पहिली जागरित होईस। सिक्किम अपन खूबसूरती के संग-संग अपन पानी के सोत ल सुरक्छित कर लीस।
हमन ल कब समझ म आही के ये झिल्ली जानवर के संग-संग हमरो जीवन म संकट पैदा करत हावय। झिल्ली म खाय-पीए के जिनिस लाने जाथे, लाने कई दिन ले रखे घलो रहि जाथे। सुक्खा नास्ता झिल्ली म भराए रहिथे। झिल्ली ले जानलेवा गैस निकलथे। ये ह पेट म लीवर, किडनी ल नुकसान पहुंचाथे। येला सब पढ़े के बाद भी नजरअंदाज कर देथे। आज जब झिल्ली बंद होय के बात चलत हावय तब सब ल स्वेच्छा ले ये मा सहयोग देना चाही। ये सहयोग देना याने अपने आप ल अवइया अपन पीढ़ी ल सुरक्छित रखना आय। एक कपड़ा के थैला ले के चलव अउ अपन जीवन ल सुरक्छित रखव।
mai_Deva hne_Deva hne_Deva hne_Deva hne_Deva hne_Deva